ส่วนที่ 1 ข้อมูลสรุป (Executive Summary)

ในปี 2550 บริษัทฯ
และกลุ่มธุรกิจทางการเงินธนชาตยังสามารถดำเนินธุรกิจจนมีผลการดำเนินการเป็นที่น่าพอใจ
โดยนับเป็นอีกปีหนึ่งที่บริษัทฯและกลุ่มธุรกิจทางการเงินธนชาต
มีการเปลี่ยนแปลงสำคัญที่เป็นรากฐานต่อพัฒนาการการดำเนินธุรกิจและการบริการของบริษัทฯ
และกลุ่มธุรกิจทางการเงินธนชาต ดังนี้

1. การมีธนาคารแห่งโนวาสโกเทีย (The Bank of Nova Scotia : BNS)
เข้าร่วมเป็นพันธมิตรทางธุรกิจโดยเป็นผู้ถือหุ้นในธนาคารธนชาตร้อยละ 24.98
และจะซื้อหุ้นธนาคารธนชาตเพิ่มจนเป็นผู้ถือหุ้นไม่เกินร้อยละ 49 ในปี 2551
ตามข้อตกลงการเข้าร่วมทุน ซึ่ง BNS
จะส่งผู้แทนเข้าร่วมบริหารจัดการในระดับกรรมการและผู้บริหารธนาคารธนชาต และถ่ายทอดความรู้
ประสบการณ์ ในการประกอบธุรกิจและเทคโนโลยีสารสนเทศ เสริมสร้างให้ธนาคาร
ธนชาตมีการบริหารจัดการ การพัฒนา การทางด้านต่างๆ
และการขยายเครือข่ายการให้บริการในต่างประเทศได้อย่างรวดเร็ว

2. การปรับโครงสร้างการถือหุ้นบริษัทในกลุ่มธุรกิจทางการเงินธนชาต
โดยให้ธนาคารธนชาตเป็นผู้ถือหุ้นทั้งหมดของบริษัทในกลุ่มธนชาตที่ประกอบธุรกิจทางการเงินทั้งธุรกิจหลักทรัพย์
ธุรกิจหลักทรัพย์จัดการกองทุน ธุรกิจประกันภัย ธุรกิจประกันชีวิต ธุรกิจลีสซิ่ง และธุรกิจสนับสนุน
โดยบริษัทฯยังคงเป็นบริษัทแม่ของกลุ่มธุรกิจทางการเงินธนชาตต่อไป
ซึ่งการปรับโครงสร้างดังกล่าวเป็นตามนโยบายการดำเนินธุรกิจของกลุ่มธนชาต
เพื่อให้การประสานพลังธุรกิจทางการเงินของกลุ่มธนชาตผ่านเครือข่ายการตลาดและการให้บริการของธนาคารธนชาตบรรลุผล
ได้อย่างสมบูรณ์ ภายใต้การอนุญาตการประกอบธุรกิจแบบรวมกลุ่มของธนาคารแห่งประเทศไทย

3.
การเพิกถอนหลักทรัพย์ของธนาคารธนชาตออกจากการเป็นหลักทรัพย์ซื้อขายในตลาดหลักทรัพย์แห่งประเทศไทย
เนื่องจากธนาคารธนชาตมีผู้ถือหุ้นรายใหญ่ 2 ราย และมีผู้ถือหุ้นรายย่อยถือหุ้นรวมกันไม่ถึงร้อยละ
15 ของทุนชำระแล้ว จึงมีคุณสมบัติไม่เป็นตามเกณฑ์การดำรงคุณสมบัติบริษัทจดทะเบียน
และผู้ถือหุ้นรายใหญ่ไม่มีนโยบายที่จะลดสัดส่วนการถือหุ้น
จึงได้ดำเนินการเพิกถอนหลักทรัพย์ของธนาคารธนชาตออกจากการเป็นหลักทรัพย์จดทะเบียนในตลาดหลักทรัพย์แห่งประเทศไทยโดยสมัครใจ
ซึ่งได้ดำเนินการเรียบร้อยแล้วตั้งแต่วันที่ 15 มกราคม 2551

การดำเนินธุรกิจและผลประกอบการ

ในปี 2550 การดำเนินธุรกิจของกลุ่มธนชาตตามเป้าหมายหลัก คือ
การมุ่งเน้นเป็นสถาบันการเงินชั้นนำขนาดกลางของประเทศไทย ภายใต้วิสัยทัศน์ คือ
การเป็นกลุ่มพลังทางการเงินครบวงจร (Universal Banking)
การมุ่งเน้นความต้องการของลูกค้า (Customer Centric)
และการร่วมมือร่วมแรงใจในการทำงานของพนักงานกลุ่มธนชาต (Synergy)
ควบคู่ไปกับการพัฒนาการด้านต่างๆ และการขยายสาขาและช่องทางการให้บริการ
โดยจำนวนสาขาเพิ่มขึ้น 33 สาขาเป็น 166 สาขา และเครื่องบริการถอนเงินสดอัตโนมัติ (ATM)
เพิ่ม 38 เครื่อง เป็น 280 เครื่อง ทำให้ธุรกิจขยายตัวเป็นอย่างมากในปี 2550
ในขณะที่อัตราดอกเบี้ยในตลาดปรับตัวลดลง ประกอบกับการบริหารต้นทุนที่มีประสิทธิภาพ
โดยเฉพาะอย่างยิ่งความชัดเจนในการบริหารจัดการสาขาขนาดใหญ่และความคืบหน้าในการพัฒนาโครงสร้างพื้นฐานองค์กรที่มีความก้าวหน้าอย่างเห็นได้ชัด
ส่งผลให้ผลประกอบการของกลุ่มธนชาต ในปี 2550 ดีขึ้นมากอย่างเห็นได้ชัด โดยบริษัทฯ
และบริษัทย่อยมีกำไรก่อนภาษีเงินได้และส่วนของผู้ถือหุ้นส่วนน้อย 4,874 ล้านบาท เพิ่มขึ้นจากปีก่อน
2,289 ล้านบาทหรือเพิ่มขึ้นร้อยละ 88.5 หลังจากหักภาษีเงินได้นิติบุคคลแล้วบริษัทฯ
และบริษัทย่อยมีกำไรสุทธิเท่ากับ 2,818 ล้านบาท เพิ่มขึ้นจำนวน 1,350 ล้านบาทหรือร้อยละ
92.0 จากปี 2549 และมีกำไรต่อหุ้นสำหรับปี 2550 เท่ากับ 2.11 บาท
เพิ่มขึ้นเมื่อเทียบกับกำไรต่อหุ้นจำนวน 1.10 บาท ในปี 2549
โดยองค์ประกอบหลักที่ทำให้กำไรสุทธิเพิ่มขึ้น คือ

-   รายได้ดอกเบี้ยและเงินปันผลสุทธิในปี 2550 มีจำนวน 9,098 ล้านบาท เพิ่มขึ้นจากปีก่อน
    2,189 ล้านบาท หรือร้อยละ 31.7 เกิดจากรายได้ดอกเบี้ยเพิ่มขึ้น 1,848 ล้านบาท
    จากการขยายตัวของธุรกิจเช่าซื้อขณะที่ค่าใช้จ่ายดอกเบี้ยลดลง 342 ล้านบาท
    จากการบริหารต้นทุนทางการเงินที่มีประสิทธิภาพ
    เป็นผลให้ส่วนต่างอัตราดอกเบี้ยจากเงินให้สินเชื่อปรับตัวเพิ่มขึ้นจากร้อยละ 2.7 เป็นร้อยละ
    3.5 ในปี 2550

-   รายได้ที่มิใช่ดอกเบี้ย ในปี 2550 มีจำนวน 10,676 ล้านบาท เพิ่มขึ้นจากปีก่อน 3,033
    ล้านบาท ส่วนใหญ่เป็นการเพิ่มขึ้นของรายได้ค่าธรรมเนียมและบริการที่เพิ่มขึ้น 463 ล้านบาท
    จากการขยายตัวของธุรกรรมธนาคาร ธนชาตที่เพิ่มขึ้น นอกจากนี้
    รายได้จากธุรกิจประกันภัยและธุรกิจประกันชีวิตเพิ่มขึ้นจากปีก่อน 2,454 ล้านบาท
    ตามการขยายตัวของธุรกิจเช่าซื้อ

-   บริษัทฯและบริษัทย่อยสามารถควบคุมค่าใช้จ่ายในการดำเนินงานได้เป็นอย่างดีเมื่อเทียบกับการเติบโตของธุรกิจ
    ทำให้อัตราส่วนต้นทุนจากการดำเนินงานต่อรายได้รวมลดลงอยู่ที่ร้อยละ 65.0 จากร้อยละ
    75.9 ในปีที่ผ่านมา ถึงแม้ว่าในปีนี้ค่าใช้จ่ายในการดำเนินงานจะเพิ่มขึ้นจากปีก่อน
    ซึ่งส่วนใหญ่เป็นการเพิ่มขึ้นของค่าใช้จ่ายในการรับประกันภัยและประกันชีวิตตามปริมาณรายได้ที่เพิ่มขึ้น
    และค่าใช้จ่ายพนักงานและอาคารสถานที่จากการเพิ่มจำนวนสาขาก็ตาม

ในขณะเดียวกัน บริษัทฯและบริษัทย่อยได้ตั้งค่าเผื่อหนี้สงสัยจะสูญ ในปี 2550 จำนวน 2,051
ล้านบาท สูงกว่าปีก่อนจำนวน 1,292 ล้านบาท
ส่วนใหญ่เป็นการตั้งสำรองค่าใช้จ่ายเพื่อให้สอดคล้องกับการขยายตัวของเงินให้สินเชื่อและภาวะเศรษฐกิจที่เปลี่ยนไป
ซึ่งมีผลต่อการเพิ่มขึ้นของสินเชื่อที่ไม่ก่อให้เกิดรายได้ สำหรับสินเชื่อด้อยคุณภาพบริษัทฯ
และบริษัทย่อยได้กันสำรองเพิ่มขึ้นเป็นอัตราร้อยละ 100 ทั้งนี้
เพื่อรองรับความเสี่ยงที่อาจจะเกิดขึ้นในอนาคต

สำหรับแนวทางการพัฒนาธุรกิจในปี 2551 กลุ่มธนชาตจะยังคงมุ่งเน้นการพัฒนาที่ต่อเนื่องจากปี
2550 โดยการพัฒนาดังกล่าวจะได้รับการสนับสนุนจาก BNS
ในการแลกเปลี่ยนซึ่งนวัตกรรมทางการเงิน ความรู้ และทักษะต่างๆในระดับมาตรฐานสากล
รวมทั้งการปรับตัวรองรับการเปลี่ยนแปลงกฎเกณฑ์ที่กระทบต่อการดำเนินธุรกิจ
ไม่ว่าจะเป็นมาตราการ BASEL II มาตรฐานการบัญชีสากล ฉบับที่ 39 (IAS 39)
พระราชบัญญัติธุรกิจสถาบันการเงิน พระราชบัญญัติสถาบันคุ้มครองเงินฝาก และ
พระราชบัญญัติหลักทรัพย์และตลาดหลักทรัพย์

(ผู้ลงทุนควรอ่านรายละเอียดข้อมูลในส่วนที่ 2 ก่อนตัดสินใจลงทุนในหลักทรัพย์)